Padtoets: Die nuwe Elantra sal jou aangenaam verrasDie nuwe Hyundai Elantra (Foto: Hyundai) In die motorwêreld beskryf ŉ mens ŉ motor met ŉ alledaagse ontwerp met skrikwekkende krag ŉ sleeper. Ek dink Hyundai het sopas, sonder opset, hul eie sleeper bekendgestel. Welkom almal aan die doodgewone Hyundai Elantra. Wel, dit is nie regtig doodgewoon nie. Dié Elantra steek ŉ redelik-sterk 1 591cc viersilinderturbo-petrolenjin onder sy kap weg. As ek sê redelik sterk, bedoel ek eintlik regtig sterk. Daar skuil 202 perde onder daai enjinkap, of in Suid-Afrikaans – 150 kW en 265 Nm. Die wringkrag gaan nie jou oë uit jou kop laat val nie, maar glo my – as ŉ mens net ŉ gewone Elantra verwag en die bomklapper onder die enjinkap gaan af, sit dit mens skoon aan die giggel. Ek en my vrou het die Elantra herdoop. Ons noem dit die Hyundai Surprise! Die nuwe Hyundai Elantra (Foto: Hyundai) Die Elantra se enjin is aan Hyundai se tweelingkoppelaar-ratkas gekoppel. Die ratkas gedra hom goed en skakel lekker vinnig ratte oor. Dit is egter nodig, aangesien die enjin so haastig is. ŉ Spoed van 100 km/h word van stilstand in slegs 7,7 sekondes behaal. Die Elantra is beperk tot 210 km/h. Verder is al wat vir jou die idee gee dat dit ŉ sportiewe Elantra is, die bloedrooi bekleedsel binne en ŉ Turbo embleem op die sierrooster. Ek het aanvanklik gedink dit gaan kitsch lyk – tóg nie. Dit pas by die motor. Dit sitplekke is uiters gemaklik, en die stuurkolom kan lekker verstel sodat ŉ mens gemaklik sit. Padhouvermoë is heeltemal goed vir dié klas motor, maar as jy op sy senuwees klim met al die 202 perde begin die arme voorbande sukkel. Dit is wel normaal vir soveel krag op ŉ voorwielaangedrewe sedanmotor. Die Hyundai beskerm jou met ses lugsakke, elektroniese remkragverspreiding, stabiliteitsbeheer en ABS-remme. Die nuwe Hyundai Elantra (Foto: Hyundai) Al die luukshede is in die kajuit ingeprop. Daar is sleutellose toegang, Bluetooth, klimaat en spoedbeheer, navigasie, outomatiese ligte en ruitveërs, en ŉ selfverduisterende truspieëltjie. Die Elantra het ŉ 458 ℓ kattebak en goeie beenruimte vir agterste passasiers. Deur en deur ŉ lekker gesinsmotor, met ŉ tweede persoonlikheid waarmee pappa (of mamma) vriende mee kan word as hul bietjie brandstof in hul are het. Die Elantra Sport is maklik om op te som. Dit is nie belaglik duur nie, bied fantastiese verrigting – en beter spasie as van die warmerige luikrugmotors op die mark. Hyundai se waarborg is verskriklik sterk, en – die element van verrassing as jy by die ligte wegjaag laat mens weer 18 voel! Ek is gek oor Surprise! Die reeks lyk só: Die reeks word gedek deur Hyundai se 5 jaar/ 150 000 km voertuigwaarborg en 7 jaar/ 200 000 km dryfstelselwaarborg en ŉ 5 jaar/ 90 000 km diensplan. Die kompetisie lyk só: 4 jaar/ 80 000km diensplan 5 jaar/ 90 000km diensplan 5 jaar/ 100 000km omvattende instandhoudingsplan Vinnige sedanmotors buite die premie-mark is dungesaai. Die Elantra Sport sit tussen die Honda en die Audi in terme van verrigting. Al die mededingers kan nie op die Audi se vlak speel in terme van binneruim kwaliteit nie. Indien ŉ vinnige sedan op jou inkopielys is – kyk maar na almal, maar ek glo die Elantra is ŉ ware wenner teen die prys.